Rikunarita-ORG/Wikinium huggingface dataset:
# 萬國公會

**萬國公會**（英言International organization），又作**國際組織**、**國際機關**、**國際機構**，屬法團，制置諸國之間，有條規，附之者為會員。為會復有二品，政界之會（IGOs）、非政界之會（INGOs）。政界者，以官司為員；非政界者，不隸官司。每會，有節次，有磋商，締約合縱，固有所向也，因出力以優為之，此其志職。政會之始，曰萬國電信。
# 文言維基大典

此文所述，文理本也。綜述諸語情況，則察維基大典。察專名，觀維基、維基媒體基金會。察撰述之技，觀共筆。
大典徽標
**文言維基大典**（下稱大典），始撰於丙戌年七夕，屬維基媒體基金會。及丙午年五月初四，文章凡一萬四千八十一篇。

## 典序

蓋聞天地有文章之氣，古今無斷絕之學。自倉頡造書而鳥獸蹄迒之跡辨，及周公制禮而彝倫攸敘之道成。禮樂相須以為用，文質迭代而彌新。三代損益，垂範百王；六經刪述，沾溉萬世。及乎秦火劫灰，斯文幾墜；漢庭獻書，遺緒復張。由是太史敘事，通古今之變；昭明選文，總集部之大。歷朝纂修，代有巨帙：永樂鴻編，窮搜四海；四庫淵藪，囊括九流。然鈔繕之艱，流傳之隘，牙籤萬軸，終困一室之中；縹緗千架，難越重洋之外。

## 肇基

逮乎網路肇興，維基應運。衛詹美振臂一呼，天下景從；群策群力，共筆以成。諸語競起，各述其文。於是丙戌之歲，七夕之辰，同寅有志之士，慨然奮筆，以文言創典，期與諸語並峙。揆厥所由，蓋以華夏之學，必藉華夏之文而傳；聖賢之道，當循聖賢之言而述。是故不從白話之俗，獨守文言之正。非矜古而薄今，實取質而去蕪也。

## 文理

夫文言者，根柢雅言，源流深遠。言簡而意賅，辭約而旨遠。上承三代禮樂之遺風，下啟百世文明之新運。觀其為用也：載天文地理之奧，則精微而不遺；述人倫政教之要，則典雅而有則。是故大典以文言行文，非徒載述故實，亦求以古法闡新世之大道，揚中華文理之精粹，興千年舊邦之文運。

既以文立典，遣詞用字，務求其雅。一字之安，堅若磐石；一句之工，瑩如美玉。故體裁、序跋、凡例、索引，所納字詞，多異通語：以「文」稱「條目」，以「議」稱「討論」，以「誌」稱「歷史紀錄」，不一而足。蓋辭必己出，義歸典雅，庶幾不墜斯文之統緒也。

而以古載新之謂者，不泥於古，善變通焉。為便讀者，納用當世標點。蓋取法乎上，行之乎中，文質彬彬，然後君子。

## 體制

大典分類，一從四部之法，以「經」「史」「子」「集」為宗。惟四部之義，損益往昔，以合當世之用：

1. 經者，經緯天地之理也，盡收格物致知之文，舉凡物理、化學、生物、數術，皆歸此部，蓋格物窮理，猶經之緯天地也；
2. 史者，秉筆直書，善善惡惡，功者嘉之，過者貶之，無論功大，有過則錄，傳之萬世，為人所鑑也；
3. 子者，天下諸子之學，百家爭鳴之說，兼納古今中外之思辨也；
4. 集者，集天下詩詞歌賦、雜文逸事，文苑藝林，咸在其中也。

卷首別立「詩詞賞析」「琳琅博古」二項，亦職是故也。

## 典徽

大典典徽，崇尚中華文法：隸書字體，右而左書，古意盎然。副題則據《清史稿》汪由敦傳「老誠端恪，敏慎安詳，學問淵深，文辭雅正」句。並以對聯末字仄起平落之故，作「文辭雅正，學問淵深」，以行書書之。蓋文辭者，外見之華也；學問者，內蘊之實也。華實相副，表裏如一，斯大典立身之旨也。

## 校讎

諸夏維基之中，大典以治學嚴謹見稱。效付梓之則，三校文章，法度森嚴。凡簡略不盡者，稱底本；詳實可校者，經分校官補潤，成初定本；叙事完備，已為正典、卓著，並經初校者，呈總校官複核，而為校正本。其慎也如此，蓋取劉向校書之意，法鄭玄箋注之嚴。一字不苟，三復乃定。庶幾傳信於後世，無愧於前修。

## 初創

初立之時，規模未備，篳路藍縷，以啟山林。收錄文章，多為史籍紀傳。寒暑易節，歲月遞嬗，典章漸成，凡例、章法俱立，改以撰述、考據、繙譯並重。譬如積土成山，風雨興焉；積水成淵，蛟龍生焉。一簣之功不棄，萬仞之高可期。

## 譽議

網絡之上，言及大典者，議論紛紜，莫衷一是。有謂編纂者稀，崇古抑今，有異當世百科者；有言質木無文，惟體裁以類書為綱，可謂成功者；亦有云樸實無華，兼取中西，稱許賞譽者。然則眾口難調，自古已然。《離騷》見謗於楚廷，《太史公書》或譏於後世，何足怪哉？大典之志，在乎傳承文脈，光大斯文。行之以恆，持之以信，則百世之後，斯文不墜。

## 結語

自古立言之難，不在辭藻之工，而在義理之正。大典之立，上承數千年文言之統，下開網絡共筆之先。以古文載新知，化舊學為通識。譬猶明月出於東山之上，徘徊於斗牛之間，雖不自大，而光被四表。願與天下有識之士，共襄盛舉，繼往開來。使文言之美，不絕如縷；使中華之學，薪火相傳。

## 考據

## 兼查

* 維基大典春秋
* 報端蹤跡
* 文道傍堠

|  |  |
| --- | --- |
|
 | 聲音動靜，具錄於**維基共享︰文言維基大典** |

|  |  |
| --- | --- |
|
 | 當時情狀，具錄於**維基世事︰文言維基大典收文逾萬** |

諸夏維基大典

|  |  |  |  |  |  |  |  |
| --- | --- | --- | --- | --- | --- | --- | --- |
| 文言維基大典 | 中文維基百科 | 粵文維基百科 | 吳語維基百科 | 贛語維基百科 | 客家語維基百科 | 閩東語維基百科 | 閩南語維基百科 |